
1.1.Хууль зүйн үндэслэл, шаардлага

	Монгол Улсын Үндсэн хуульд заасан иргэн бүр эрүүл, аюулгүй орчинд амьдрах, орчны бохирдлоос хамгаалуулах, хөдөлмөрийн аятай нөхцлөөр хангуулах, эрүүл мэндээ хамгаалуулах эрх нь иргэн эрүүл мэнддээ халтай аливаа нөлөөлөлд өртөхгүй байх, түүнээс ангид байх боломжийг баталгаажуулсан хүний үндсэн эрх юм.

Мөн Монгол Улсын Үндсэн хуулиар Монгол Улсын Засгийн газар нь хүрээлэн буй орчныг хамгаалах, хүний эрх, эрх чөлөөг хамгаалах, нийгмийн хэв журмыг бэхжүүлэх арга хэмжээг авч хэрэгжүүлэх үүргийг хүлээлгэсэн.

	1972 оны Стокгольмын тунхаглалд хүн бүр эрхэмсэг, сайн сайхан амьдрах нөхцөлийг бүрдүүлсэн дээд зэргийн орчинд эрх чөлөөтэй, эрх тэгш байх, амьдралын таатай нөхцөлөөр хангагдах үндсэн эрхтэй талаар тунхагласан бөгөөд улс орон бүр тус эрхийг үндэсний хууль тогтоомжоор баталгаажуулан хэрэгжүүлж байна.

Монгол Улсын хувьд Үндсэн хуулийн үзэл баримтлалд нийцүүлэн Үндэсний аюулгүй байдлын үзэл баримтлал, Байгаль орчныг хамгаалах тухай, Барилгын тухай, Орон сууцны тухай, Зөрчлийн тухай хууль болон хөгжлийн бодлогын баримт бичиг, стандартаар дуу чимээний бохирдлын асуудлыг тодорхой хэмжээнд зохицуулж байна.

Түүнчлэн Монгол улсын хөгжлийн бодлогын баримт бичгүүдэд хүний эрүүл, аюулгүй орчинд амьдрах эрхийг хангах хүрээнд тодорхой зарим арга хэмжээнүүдийг хэрэгжүүлэхээр тусгасан.

Тухайлбал, Монгол Улсын Их Хурлын 2020 оны 52 дугаар тогтоолын 1 дүгээр хавсралтаар баталсан “Алсын хараа-2050” Монгол Улсын урт хугацааны хөгжлийн бодлогын 2.5.2-т “Агаар, ус, хөрс, дуу чимээний бохирдлыг багасгаж, цэвэр, ногоон байгууламж бүхий орчинтой болно” гэж, 2.5.3.1-д “Орчны бохирдлоос шалтгаалсан хүний эрүүл мэнд, эдийн засагт учрах сөрөг нөлөөлөл бүрэн арилж, хот, сум, суурингуудад авто зогсоол, оршин суугчид амрах, чөлөөт цагаа өнгөрүүлэхэд зориулсан ногоон байгууламж бүхий эко орчныг бүрдүүлнэ.” гэж, 9.2.2-т “байгальд ээлтэй, дэвшилтэт техник, технологи нэвтрүүлэн бохирдол үүсгэгчийг багасгаж, агаар, хөрс болон орчны бохирдлыг бууруулсан байна.” гэж, мөн тогтоолын 2 дугаар хавсралтаар баталсан “Алсын хараа-2050” Монгол Улсын урт хугацааны хөгжлийн бодлогын хүрээнд 2021-2030 онд хэрэгжүүлэх үйл ажиллагааны 2.5.8-д “...орчны бохирдлыг бууруулах үндэсний хөтөлбөр ... хэрэгжүүлнэ.” гэж,  6.2.17-д “Байгаль орчны шинжилгээний төв лабораторийг шинэчилж, орчны бохирдлын хяналт-шинжилгээний сүлжээг өргөжүүлж чадавхжуулна.” гэж заасан.

Монгол Улсын Их Хурлын 2010 оны 48 дугаар тогтоолын 1 дүгээр хавсралтаар  баталсан Монгол Улсын Үндэсний аюулгүй байдлын үзэл баримтлалын 3.2-т “..., хүний аюулгүй, амгалан амьдрах боломжийг бүрдүүлсэн тогтвортой хөгжлийн загварыг бий болгох нь эдийн засгийн аюулгүй байдлыг хангах үндсэн нөхцөл мөн.” гэж, 3.4-т “Монгол хүний эрүүл, аюулгүй амьдрах таатай орчин, нөхцөлийг бүрдүүлэх, ... амьдрах орчин, орон байрны аюулгүй нөхцөлийг баталгаажуулах ... нь хүний аюулгүй байдлыг хангах үндэс мөн.” гэж, 3.4.3.7-д “Амьдрах орчныг эрүүлжүүлэхэд иргэдийн үүрэг, хариуцлага, оролцоог нэмэгдүүлнэ.” гэж заасан.

Монгол Улсын Их Хурлын 2024 оны 21 дүгээр тогтоолын 1 дүгээр хавсралтаар   баталсан “Монгол Улсын Засгийн газрын 2024-2028 оны үйл ажиллагааны хөтөлбөр”-ийн 3.4.3.3-т “Орчны бохирдлоос урьдчилан сэргийлэх, бууруулах, хамгаалах цогц арга хэмжээг хэрэгжүүлнэ.” гэж заасан.

Дуу чимээ, шуугианы асуудал нь нэг талдаа хүний эрүүл мэндэд сөрөг нөлөө үзүүлэх хэт их дуу чимээ, нөгөө талдаа хүрээлэн байгаа агаарын физик шинж чанарыг өөрчилж, хүний эрүүл мэнд болон хүрээлэн байгаа орчинд сөргөөр нөлөөлөх дуу чимээ, чичиргээ доргио зэрэг физикийн хүчин зүйлийн үйлчлэлд хамаарч байна.

Монгол Улсад дуу чимээний бохирдлоос сэргийлэх 12 стандарт мөрдөгдөж байгаа бөгөөд барилга, хот байгуулалт, зам тээвэр, хөдөлмөр, нийгэм хамгаалал, уул уурхай, эрчим хүч гэх мэт салбарт дуу чимээний бохирдлыг стандартаар зохицуулж байна.
 
Өнөөдрийн байдлаар дуу чимээний бохирдлын асуудлыг Хотын стандарт, хяналтын газар хариуцан ажиллаж, Нийслэл Улаанбаатар хотын иргэдийн эрүүл, аюулгүй орчинд ая тухтай амьдрах нөхцөлийг бүрдүүлэхэд чиглэсэн хотын стандартын удирдамж, арга зүйн баримт бичгийг боловсруулах, мөрдүүлэх, хяналт тавих, үнэлэх, орчны аюулгүй байдлыг судлах, эрсдэлийг бууруулах арга хэмжээг зохион байгуулах зэрэг үндсэн чиг үүргийг хэрэгжүүлж байна. Энэ хүрээнд Нийслэлийн иргэдийн Төлөөлөгчдийн Хурлын 2023 оны 37 дугаар тогтоолоор “Дуу чимээний бохирдлын менежмент” хотын стандартыг баталж, Улаанбаатар хотод зөвшөөрөгдөх дуу чимээний түвшний стандартыг тогтоосон байна.

Хүчин төгөлдөр мөрдөгдөж буй хууль тогтоомж, стандарт нь дуу чимээний асуудлыг хэсэгчлэн хөнддөг боловч дуу чимээний бохирдлоос хамгаалах төрийн бодлого, зарчмыг тодорхойлж, хууль хоорондын нийцлийг хангасан, салбар хоорондын уялдааг зохицуулсан, төр, иргэн, хуулийн этгээдийн эрх, үүрэг, хариуцлага тодорхой иж бүрэн зохицуулалт дутагдаж байна.

Түүнчлэн, сүүлийн жилүүдэд хотжилт, үйлдвэрлэл, тээврийн хэрэгслийн өсөлт, хүн амын амьдралын хэв маягийн өөрчлөлтөөс үүдэлтэйгээр дуу чимээний бохирдол эрчимтэй нэмэгдэж, иргэдийн эрүүл мэнд, амьдралын чанар, хөдөлмөрлөх орчинд сөргөөр нөлөөлж байгаа талаарх олон улсын болон дотоодын судалгаа гарсаар байгаа нь дуу чимээний бохирдлын асуудалд тусгайлсан хууль эрх зүйн зохицуулалт шаардлагатайг харуулж байна.


1.2.Практик шаардлага

Монгол Улсын хувьд нийслэл хотод хүн ам хэт төвлөрсөн, замын хөдөлгөөний ачаалал өндөр, төлөвлөлтгүй барилга орон сууц, сургууль, цэцэрлэгийн байршил зэргээс шалтгаалж дуу чимээний бохирдол үүсэж байна.

Дэлхийн эрүүл мэндийн байгууллага (ДЭМБ)-ын зөвлөмжөөр[footnoteRef:1] орон сууцны бүсэд дуу чимээний зөвшөөрөгдөх дээд хэмжээ нь өдрийн цагт 55 дБ, шөнийн цагт 40 дБ байхад, Улаанбаатар хотын хэмжилтээр хотын төв болон гол зам дагуу өдрийн цагт 70-85 дБ, шөнийн цагт 55-70 дБ хүрч байгаа нь ДЭМБ-ын зөвлөмжид заасан хэмжээнээс өдрийн цагт дунджаар 15-30 дБ, шөнийн цагт 15-30 дБ-ээр тогтмол хэтэрч, иргэдийн амар тайван, эрүүл орчинд амьдрах нөхцөл бодитоор алдагдаж байгааг харуулж байна. [1:  https://www.who.int/tools/compendium-on-health-and-environment/environmental-noise ] 


ДЭМБ болон олон улсын эрдэм шинжилгээний судалгаануудад дуу чимээний бохирдолд удаан хугацаанд өртөх нь хүний эрүүл мэндэд ноцтой сөрөг нөлөө үзүүлж, нойргүйдэл, стресс, сэтгэцийн ядаргаа, цусны даралт ихсэх, зүрх судасны өвчний эрсдэлийг нэмэгдүүлэхээс гадна хүүхдийн суралцах чадвар, анхаарал төвлөрөл буурах, насанд хүрэгчдийн ажлын бүтээмж алдагдах шалтгаан болдог бөгөөд Улаанбаатар хотын дуу чимээний бодит түвшин ДЭМБ-ын зөвлөмжид заасан зөвшөөрөгдөх хэмжээнээс тогтмол хэтэрч байгааг судалгаагаар нотолсоор байна.[footnoteRef:2] [2: https://cdn.who.int/media/docs/default-source/who-compendium-on-health-and-environment/who_compendium_noise_01042022.pdf ] 


Тухайлбал, ДЭМБ-ын судалгаагаар шөнийн цагаар 40 дБ-ээс дээш дуу чимээнд тогтмол өртөх нь нойрны гүн үеийг алдагдуулж, дааврын тэнцвэрт байдалд сөргөөр нөлөөлөн, улмаар зүрх судасны архаг өвчин үүсэх эрсдэлийг нэмэгдүүлдэг болохыг тогтоосон бөгөөд 55 дБ-ээс дээш орчны дуу чимээ нь удаан хугацаандаа сэтгэл түгшилт, уур уцаар, депрессийн шинж тэмдгийг нэмэгдүүлдэг гэж дүгнэсэн байна.

Мөн Европын Холбоо болон Азийн томоохон хотуудад хийгдсэн судалгаагаар замын хөдөлгөөн, барилга угсралтаас үүдэлтэй дуу чимээ нь сонсголын шууд гэмтэл үүсгэхээс гадна “харагддаггүй стрессор” болж, хүний бие махбодод байнгын ачаалал үүсгэн, дундаж наслалтад хүртэл сөргөөр нөлөөлөх боломжтойг онцолсон нь дуу чимээний бохирдлыг зөвхөн тав тухын бус, нийгмийн эрүүл мэндийн ноцтой асуудал гэж үзэх үндэслэл болж байна.

Тиймээс ДЭМБ (WHO), Хөдөлмөрийн аюулгүй байдал, эрүүл мэндийн үндэсний хүрээлэн (NIOSH) зэрэг байгууллагаас дуу чимээний хүлцэх буюу даралтын түвшний зөвшөөрөгдөх хэмжээг эрх зүйн зохицуулалтаар зохицуулж, бохирдлыг эх үүсвэрүүдэд нь бууруулах арга, технологийг зөвлөж байгаа бөгөөд улс орнууд ч түүнийг өөрийн онцлогт тохируулан хуульчилж байна.

Хөдөлмөрийн аюулгүй байдал, эрүүл мэндийн үндэсний хүрээлэнгээс 2022 онд хийсэн судалгаагаар[footnoteRef:3] дуу чимээний бохирдол үүсгэгч гол, томоохон эх үүсвэрт зам, тээврийн хэрэгсэл, барилга, байгууламж, тоног төхөөрөмж, олон нийтийг хамруулсан үйл ажиллагаа багтаж байгааг тогтоожээ. Тиймээс эх үүсвэр тус бүрд чиглэсэн дуу чимээг бууруулах арга хэмжээг авах, хүний үйл ажиллагаа, бүтээн байгуулалтын хөгжлийн явцад бий болсон шинэ үүсвэрүүдийг бүртгэх, тогтмол хянах замаар хүн амын эрүүл мэнд, хөдөлмөрийн аюулгүй байдлыг хамгаалах нь үр дүнтэй хэмээн судалгаанд дурдсан байна. [3:  https://www.gov.mn/mn/organization/CenterforOccupationalSafetyandHealth ] 


Монгол Улсад дуу чимээний бохирдлын асуудал буюу хүний эрүүл мэнд, амьдрах болон ажиллах орчин, мөн хүрээлэн буй орчинд үзүүлэх сөрөг нөлөөллөөс урьдчилан сэргийлэх, бууруулах эрх зүйн үндэс нь Эрүүл мэндийн тухай, Эрүүл ахуйн тухай, Нийгмийн эрүүл мэндийн тусламж, үйлчилгээний тухай, Байгаль орчныг хамгаалах тухай, Агаарын тухай хуулиар бүрдсэн байх бөгөөд тэдгээрт нийцүүлэн баталсан стандарт, норм, нормативын баримт бичгээр зохицуулж байна. Тодруулбал, Шинжлэх ухааны үүднээс дуу, чимээний бохирдлыг агаарын орчныг бохирдуулагч физик бохирдуулагчдын нэг үздэг. 

Стандарт, хэмжил зүйн газрын даргын 2025 оны С/20 дугаар тушаалаар баталсан “MNS 4585:2025 Агаарын чанар. Техникийн ерөнхий шаардлага[footnoteRef:4]” Монгол Улсын стандартад хүрээлэн буй агаар дахь дуу, чимээний зөвшөөрөх дээд хэмжээг дараах байдлаар тусгажээ: [4:  https://estandard.gov.mn/website/masm/standards_details.aspx?code=b63f1005-ee72-4bb0-abfa-d925cac27f10 ] 


Хүснэгт 1. Монгол Улсын агаар дахь физик сөрөг нөлөөллийн стандарт
	Физикийн сөрөг нөлөөлөл

	1
	Үзүүлэлтийн нэр
	Хэмжилтийн дундаж хугацаа
	Хэмжих нэгж
	Зөвшөөрөх дээд хэмжээ

	2
	Дуу шуугиан
· Өдрийн цаг (07-22 цаг)
· Шөнийн цаг (22-07 цаг)
	16 цагийн дундаж
8 цагийн дундаж
	дБА
	60
45



Дээрх стандарт нь дуу, чимээний зохицуулалтын гол суурь стандарт боловч төдийлөн дуу, чимээний чиглэлээр хяналт тавьж, хэрэгжилтийг хангах эрх зүйн зохицуулалт болж чадахгүй байна. 

Учир нь захиргааны хэм хэмжээний актыг зөрчсөн үйлдэл, эс үйлдэхүйг зөрчилд тооцох, түүнийг үйлдсэн хүн, хуулийн этгээдэд шийтгэл оногдуулах асуудлыг Зөрчлийн тухай хуулиар, зөрчлийг шалгах, зөрчил үйлдсэн хүн, хуулийн этгээдэд шийтгэл оногдуулах асуудлыг Зөрчил шалган шийдвэрлэх тухай хуулиар зохицуулж байна.

Зөрчлийн тухай хуулийн 5.5 дугаар зүйлийн 1-д “Нийтийн зориулалттай орон сууцанд шөнийн цагаар бусад оршин суугчдын амгалан тайван байдлыг алдагдуулсан бол хүнийг нэг зуун нэгжтэй тэнцэх хэмжээний төгрөгөөр, хуулийн этгээдийг нэг мянган нэгжтэй тэнцэх хэмжээний төгрөгөөр торгоно.” гэж (Шөнийн цаг гэж Хөдөлмөрийн тухай хуульд заасны дагуу тухайн өдрийн 22:00 цагаас 06:00 цаг хүртэлх хугацааг хэлнэ), 14.7 дугаар зүйлийн 17-д “Тусгай дуут болон гэрлэн дохио ажиллуулсан тээврийн хэрэгслийн жолоочид Замын хөдөлгөөний дүрэмд заасны дагуу хөдөлгөөний давуу эрх эдлүүлээгүй бол хүнийг хорин нэгжтэй тэнцэх хэмжээний төгрөгөөр торгоно.” гэж зааснаас өөрөөр дуу чимээтэй холбогдох зохицуулалтад захиргааны арга хэмжээ авах зохицуулалт тус хуульд тусаагүй байна.

Өнөөдөр дуу чимээний хүлцэх дээд түвшинг стандартаар зохицуулж байгаа нь зөрчил гаргасан иргэн, хуулийн этгээдэд хариуцлага тооцох боломжгүй байгаа буюу Стандартчилал, техникийн зохицуулалт, тохирлын үнэлгээний итгэмжлэлийн тухай хуулийн 4 дүгээр зүйлийн 4.1.2-т ““стандарт” гэж тодорхой хүрээнд хэм хэмжээ бий болгоход чиглэсэн ерөнхий зарчим, үзүүлэлтийг сонирхогч талууд зөвшилцөн боловсруулж баталсан, сонгон хэрэглэх баримт бичгийг;” заасантай холбоотой байна. Тодруулбал, стандарт нь сайн дурын үндсэн дээр мөрдөх баримт бичиг юм.

Мөн Хөдөлмөрийн аюулгүй байдал, эрүүл ахуйн тухай хуулийн 6 дугаар зүйлийн 6.2 дахь хэсэгт “Хөдөлмөрийн аюулгүй байдал, эрүүл ахуйн стандарт боловсруулах, батлуулах, нэмэлт, өөрчлөлт оруулах асуудлыг тухайн салбарын төрийн захиргааны төв байгууллага хариуцан зохион байгуулж, хөдөлмөрийн асуудал эрхэлсэн төрийн захиргааны төв байгууллагатай зөвшилцөн стандартын асуудал эрхэлсэн байгууллага холбогдох хуулийн дагуу батална.” гэж заасны дагуу Монгол Улсад дараах дуу чимээтэй холбоотой хөдөлмөрийн аюулгүй байдлын стандарт хүчин төгөлдөр үйлчилж байна:

· MNS 6768:2019 Хөдөлмөрийн аюулгүй байдал, эрүүл ахуй. Ажлын байран дахь шуугианы өртөлтийн хэмжилт, зөвшөөрөх дээд хэмжээ, ажилтны сонсгол хамгаалахад тавих ерөнхий шаардлага[footnoteRef:5]; [5:  https://estandard.gov.mn/website/masm/standards_details.aspx?code=40faa886-c93a-408c-a6b1-48b163e5ceb9 ] 


· MNS 0012-4-005:1985 Хөдөлмөр хамгаалал. Шуугианаас хамгаалах хэрэгсэл ба аргууд. Ангилал[footnoteRef:6]. [6:  https://estandard.gov.mn/website/masm/standards_details.aspx?code=980a2e98-4a6e-45a6-bc39-9639da1176ca ] 


Стандарт, хэмжил зүйн газрын даргын 2019 оны С/28 дугаар тушаалаар баталсан “MNS 6768:2019 Хөдөлмөрийн аюулгүй байдал, эрүүл ахуй. Ажлын байран дахь шуугианы өртөлтийн хэмжилт, зөвшөөрөх дээд хэмжээ, ажилтны сонсгол хамгаалахад тавих ерөнхий шаардлага”[footnoteRef:7] Монгол Улсын стандарт нь ажлын байранд шуугианы өртөлтийг хэмжих, түүний хэмжээг тогтоох, ажлын байрны хөдөлмөрийн нөхцөлийн үнэлгээ хийхэд ашиглагддаг бөгөөд ажлын байран дахь шуугианы өртөлтийн сөрөг нөлөөллөөс ажилтны эрүүл мэндийг хамгаалах зорилготой. MNS 0012-4-005:1985 стандарт нь үйлдвэрлэлийн байр, туслах өрөө тасалгаа, орон сууц, нийгэм, ахуйн барилгын өрөө тасалгаан доторхи, түүнчлэн хот, суурин, үйлдвэрийн орчны нутаг дэвсгэр дээрх ажлын байранд шуугианаас хамгаалах хэрэгсэл, аргуудыг тогтоосон. Өөрөөр хэлбэл, дээрх стандартуудын хамрах хүрээ нь ажлын байрны орчин болно. [7: https://estandard.gov.mn/website/masm/standards_details.aspx?code=40faa886-c93a-408c-a6b1-48b163e5ceb9 ] 


[bookmark: _Hlk221194476]Тээврийн хэрэгслийн дуу, чимээний хүрээнд, “MNS ISO 5128:2005 Машин механизмын бүхээг доторх дуу чимээ. Түвшинг тодорхойлох арга”[footnoteRef:8] болон “MNS 0017-5-1-21:1992 Автотээврийн хэрэгслийн дуу чимээ. Дуу чимээний хүлцэх түвшин, хэмжих арга” [footnoteRef:9] зэрэг стандарт хүчин төгөлдөр байна. Машин механизмын бүхээг доторх дуу чимээний стандарт нь хяналт тогтоохоос илүүтэйгээр бүхээг доторх ярианы тархалтын түвшин, сөрөг нөлөөллийг тогтоох, судалгаа шинжилгээний ажилд хэрэглэх стандарт юм. [8:  https://estandard.gov.mn/website/masm/standards_details.aspx?code=87ffa448-7e28-4ae6-bd49-53389f67b950]  [9:  https://estandard.gov.mn/website/masm/standards_details.aspx?code=3e3bd22d-8e85-4dd5-aaed-0445d00f867f ] 


Харин MNS 0017-5-1-21:1992 стандарт нь Монгол Улсын нутаг дэвсгэрт ашиглаж байгаа бүх төрлийн автомашины дууг хэмжиж, тогтоосон хүлцэх түвшинг зохицуулдаг стандарт юм.

	Зам, тээвэр, барилга, хот байгуулалтын сайдын 2010 оны 163 дугаар тушаалын 02 дугаар хавсралтаар баталсан “БНбД 23-05-10 Дуу чимээ тусгаарлалт”[footnoteRef:10], Барилга, хот байгуулалтын сайдын 2005 оны 105 дугаар тушаалаар баталсан “БНбД 31-08-05 Дуу, дулаан тусгаарлалтын ажил”[footnoteRef:11], Нийслэлийн иргэдийн Төлөөлөгчдийн Хурлын 2023 оны 37 дугаар тогтоолын гуравдугаар хавсралтаар баталсан “UCS 2001C:2023 Дулаан, дуу чимээ тусгаарлах материалд тавигдах ерөнхий шаардлага” Хотын стандарт тус тус Барилгын салбарт барилга байгууламж барих, засварлах ажилд дуу чимээнээс хамгаалах, дуу чимээний тогтоосон түвшинд барилгажуулахаар мөрдөгдөж байна.  [10:  https://legalinfo.mn/mn/detail?lawId=8645 ]  [11:  https://www.barilga.mn/bk/126/ ] 


Дээрх зохицуулалтаас харвал, дуу, чимээний бохирдлын талаар ажлын байрны орчин, тээврийн хэрэгсэл, барилга байгууламжийн салбарт хэсэгчлэн зохицуулсан байна. Орон сууц, иргэний барилгын дуу, чимээний талаар 1985 оны 
БНМАУ-ын Үнэ, стандартын улсын хорооны баталсан “MNS 0012-1-009:1985 Хөдөлмөр хамгаалал. Шуугиан. Орон сууц, иргэний барилгын шуугианы байж болох түвшин.”[footnoteRef:12] гэх стандарт хүчин төгөлдөр үйлчилж байх бөгөөд орон сууцны орчинд хариуцлагын механизмд ашиглахаас илүүтэйгээр барилгын салбарт ашиглаж байна.  [12:  https://estandard.gov.mn/website/masm/standards_details.aspx?code=fec8bd87-0747-4318-8d5c-3b730cd05228 ] 


Нийслэлийн хэмжээнд, Стандартчилал, техникийн зохицуулалт, тохирлын үнэлгээний итгэмжлэлийн тухай хуулийн 101 дүгээр зүйлийн 101.1 дэх хэсэгт “Хотын удирдлагаас иргэдийн эрүүл аюулгүй орчинд амьдрах эрхийг хангах чиг үүргийнхээ хүрээнд стандарт батлан хэрэгжүүлж болно.” гэж заасны дагуу Нийслэлийн иргэдийн Төлөөлөгчдийн Хурал дуу, чимээний хотын стандартыг 2023 оны 37 дугаар тогтоолоор баталсан. Тухайлбал:

-UCS2001A:2023 “Дуу чимээний бохирдлын менежмент” хотын стандарт[footnoteRef:13]; [13:  https://uds.ub.gov.mn/standard-one?id=10 ] 

-UCS2002A:2023 “Дуу чимээний бохирдыг бууруулах технологи, арга зүйн удирдамж” хотын стандарт[footnoteRef:14]; [14:  https://uds.ub.gov.mn/standard-one?id=11 ] 


-UCS2001C:2023 “Дуу чимээ, дулаан тусгаарлах материалд тавигдах ерөнхий шаардлага” хотын стандарт[footnoteRef:15]. [15:  https://uds.ub.gov.mn/standard-one?id=12 ] 


Дуу чимээний бохирдлыг бууруулах технологи, арга зүйн удирдамжид дуу чимээний бохирдлыг бууруулах технологийг тухайлбал, зам тээврийн хэрэгслээс үүсэх, төмөр замаас үүсэх, барилга угсралтын ажлын явцад үүсэх, худалдаа үйлчилгээний газраас үүсэх, үйлдвэрийн газраас үүсэх бууруулах технологийг тус тус тусгасан. Дуу чимээний бохирдлын менежментийн стандартад дуу чимээний эх үүсвэр, хүлээн авагч, бохирдолд нөлөөлөгч хүчин зүйлсийг тооцоолох, төлөвлөх тухай мөн зохицуулжээ.

Монгол Улсад автотээврийн хэрэгслийн дуу чимээний хүлцэх түвшин, хэмжих стандарт тогтоосон бөгөөд Улаанбаатар хотын UCS 2001A:2023 стандартаар суудлын автомашин болон 175 cc-ээс дээш мотоциклийн гаднах дуу чимээ 80 дБА-аас хэтрэхгүй байхаар заасан. Гэвч замын хөдөлгөөнд оролцож буй тээврийн хэрэгслийн дуу чимээг газар дээр нь хэмжих, стандарт хэтрүүлснийг зөрчилд тооцох, нотлох баримтыг баталгаажуулах, хариуцлага ногдуулах асуудал хуульчлагдаагүй байна.

Манай улсад дуу чимээний бохирдлоос сэргийлэхийн тулд дараах норм, стандартуудыг мөрддөг. Үүнд:

-MNS 0012-1-009:1985. Хөдөлмөр хамгаалал. Шуугиан. Орон сууц, иргэний барилгад байж болох шуугианы түвшин.

-MNS 0012-4-005:1985. Шуугианаас хамгаалах хэрэгсэл ба аргууд. Ангилал.
-MNS 6768:2019. Хөдөлмөрийн аюулгүй байдал, эрүүл ахуй. Ажлын байран дахь шуугианы өртөлтийн хэмжилт, зөвшөөрөх дээд хэмжээ, ажилтны сонсгол хамгаалахад тавих ерөнхий шаардлага.

-MNS OIML R 102:2001. Дууны калибратор.
-MNS 0017-5-1-21:1992. Автотээврийн хэрэгслийн дуу чимээ. Дуу чимээний хүлцэх түвшин, хэмжих арга.

-MNS ISO 5128:2005. Машин механизмын бүхээг доторх дуу чимээ.Түвшнийг тодорхойлох арга.

-MNS ISO 10375:2003. Үл эвдэх сорилт. Хэт авианы шалгалт. Хайгч хэрэгсэл ба дууны орныг шинжлэх.

-MNS IEC 61400-11:2021. Салхин цахилгаан үүсгүүр - 11-р хэсэг: Дуу чимээг хэмжих арга техник.

-MNS 5475:2005. Хэт богино ба ультра хэт богино долгионы (VHF/UHF) газрын сүлжээний телевизийн өргөн нэвтрүүлгийн дохио/ шуугианы харьцаа ба цахилгаан оронгийн хүчлэгийн зөвшөөрөх хэмжээ. 

-MNS 4979:2016. Тээврийн хэрэгсэлд ашиглах тусгай дуут болон гэрлэн дохио. Ерөнхий шаардлага.

-MNS 5070:2001. Барилгын хашлага бүтээц. Агаарын дуу тусгаарлалтыг хэмжих арга.

-MNS 5071:2001. Барилгын хашлага бүтээц. Цохилтын дуу тусгаарлалтыг хэмжих арга.

Барилгын үйлдвэрлэлд дагаж мөрдөх хөдөлмөр хамгаалал, аюулгүй ажиллагааны дүрэмд дараах зохицуулалтуудыг тусгажээ[footnoteRef:16]. Үүнд: [16: Барилгын үйлдвэрлэлд дагаж мөрдөх хөдөлмөр хамгаалал, аюулгүй  ажиллагааны дүрэм, https://legalinfo.mn/mn/detail?lawId=207251] 


Машин, үйлдвэрийн барилга, байгууламжийг ашиглах, тэрчлэн ажлын байрыг зохион байгуулахдаа ажиллагчдад үзүүлэх хортой нөлөөлөл болон дууны хэт ихэссэн түвшнийг бууруулах, арилгах дараах аргуудыг хэрэглэвэл зохино. Үүнд: Техникийн хэрэгсэл (машины дуу үүсгэгч эх үүсвэрийн дууг багасгах; ажлын байранд дууны даралтын төвшин зөвшөөрөгдөх хэмжээнээс илүүгүй байх технологи арга ажиллагааг хэрэглэх г.м); Барилгын норм ба дүрмийн дагуу дуу авианы хэмжээг тогтоосон түвшинд барих арга хэмжээг авах; Дуу чимээ ихтэй машиныг алсаас удирдах, нэг бүрийн хамгаалах хэрэгслээр хангах; Зохион байгуулалтын арга хэмжээ (хөдөлмөр, амралтын дэглэмийг оновчтой сонгох, дуу чимээтэй нөхцөлд байх хугацааг богиносгох, эмчилгээ, сувилгаа болон бусад арга хэмжээ) авах.

Дууны төвшин 85 дБ-ээс дээш байх ажлын бүсэд аюулгүйн таних тэмдэг тавьж, ялгаварлан тогтоосон байх ёстой. Эдгээр бүсэд нэг бүрийн хамгаалах хэрэгсэлгүйгээр ажиллахыг хориглодог. 

Мөн дууны даралтын төвшин өндөр, 135 дБ-ээс дээш байгаа бүсэд богино хугацаагаар байхыг хориглодог бөгөөд ашиглалтын баримт бичгээр тоноглогдсон нөхцөлд машин, тээврийн хэрэгслийг ашиглах үед дуу чимээний түвшин машинч (жолооч)-ийн ажлын байр болон машины ажлын бүсэд нормоор тогтоосон хэмжээнээс илүүгүй байх зэрэг юм.

Одоогоор дуу, чимээний бохирдлын асуудалтай холбоотой дээрх дурдсан хэм хэмжээг зөрчсөн иргэн, хуулийн этгээдэд ногдуулах хариуцлагын асуудал нь тодорхойгүй буюу зохицуулалтгүй байна. Өөрөөр хэлбэл, “Дуу чимээний зөвшөөрөгдөх түвшинг стандарт, техникийн шаардлагаар тогтоосон боловч уг хэмжээг хэтрүүлсэн үйлдлийг Зөрчлийн тухай хуульд бие даасан зөрчил болгон тодорхойлж, эх үүсвэр тус бүрээр хариуцлага хүлээлгэх боломжгүй хуулийн зохицуулалттай байна.

Монгол Улсын Засгийн газрын 2022 оны 417 дугаар тогтоолоор Засгийн газрын тохируулагч агентлаг Мэргэжлийн хяналтын ерөнхий газрыг 2022 оны 12 дугаар сарын 31-ний өдрөөр тасалбар болгон татан буулгаж, түүний харьяанд байсан Хөдөлмөрийн нөхцөлийн хэмжилт, шинжилгээний төвийн үйл ажиллагаа, чиг үүргийг Хотын стандарт, хяналтын газарт шилжүүлсэн. Тээврийн хэрэгсэл, барилга, байгууламж, тоног төхөөрөмж, аливаа нэг үйл ажиллагаанаас үүдэлтэй чимээ шуугианы талаарх гомдол, мэдээллийг дээрх байгууллага хүлээн авч, хяналт тавин ажиллаж байгаа хэдий ч дуу чимээний бохирдол үүсгэж буй эх үүсвэрүүдээ хянаж, хэмждэг эсэх болон стандартын түвшинд байгаа эсэхийг зөв, тогтмол хэмжиж байгаа эсэх нь ч эргэлзээтэй байна.

Монгол Улсад дуу чимээний бохирдлын талаар улсын хэмжээнд нэгдсэн, тогтмол судалгаа хийгдэхгүй байгаа нь эрүүл мэндийн бодит эрсдэлийг үнэлэх, иргэдийн үндсэн эрхийг хамгаалах, нотолгоонд суурилсан бодлого боловсруулах, хууль тогтоомжийг үр дүнтэй хэрэгжүүлэх боломжийг алдагдуулж, улмаар нийгэм, эдийн засаг, засаглалын түвшинд урт хугацааны сөрөг үр дагавар үүсэх бодит эрсдэлийг бий болгож байна.

Түүнчлэн салбар дундын зохицуулалтгүй, нэгдсэн мэдээллийн сан үүсээгүй, мэдээлэл солилцоо дутмаг байгаа нь уг асуудлыг тусгайлан зохицуулсан эрх зүйн орчин бүрдээгүй, нэгдсэн хяналт шалгалт хариуцах байгууллага тодорхойгүй, шаардлагатай санхүүжилт, стандарт, аргачлал, мэдээллийн нэгдсэн сангийн тогтолцоо бүрдээгүй, мөн бодлогын түвшинд нийгмийн эрүүл мэндийн эрсдэл гэж хангалттай үнэлэхгүй байгаатай шууд холбоотой юм.

Улаанбаатар хотын 6 дүүргийн 12 цэгт нэг долоо хоногийн хугацаанд 637 удаа хийсэн хэмжилтээр суурьшлын орчны дуу шуугианы дундаж түвшин 67.3 дБА, Баянгол дүүрэгт хамгийн өндөр буюу 70.6 дБА, Хан-Уул дүүрэгт хамгийн бага буюу 62.2 дБА хэмжигдсэн байна.

МУИС-ийн 2023 онд нийтэлсэн судалгаагаар автозам дагуу байрлах нийслэлийн 11, 12 дугаар сургуулийн гаднах орчны дуу чимээ 75.7-77.2 дБ, хичээлийн үеийн анги доторх түвшин 66.39-68.47 дБ байжээ. Судалгаанд хамрагдсан 317 сурагчийн 52 хувь нь чанга дуу чимээ сэтгэл зүйд нь ихэнх тохиолдолд, 45 хувь нь зарим тохиолдолд нөлөөлдөг гэж хариулсан бөгөөд ахлах ангийн сурагчдын сурлагын амжилт болон дуу чимээний түвшний хооронд хүчтэй сөрөг статистик хамаарал илэрсэн байна.

Мөн Улаанбаатар хотын иргэдийн дунд хийсэн судалгаагаар оролцогчдын 71.2 хувь нь замын хөдөлгөөнийг дуу чимээний гол эх үүсвэр, 63 хувь нь орчны дуу чимээ өдөр тутмын бүтээмжид нь сөргөөр нөлөөлдөг гэж үзсэн нь автотээврийн хөдөлгөөн хотын шуугианы гол эх үүсвэрийн нэг болохыг харуулж байна.

Эрүүл мэндийн статистикт хийсэн Нийгмийн эрүүл мэндийн үндэсний төвийн судалгаагаар 2014-2023 онд Улаанбаатар хотод 10,000 хүн амд ногдох мэдрэл сульдлын бүртгэл 8.0-оос 10.2, нойрны органик бус эмгэг 0.3-аас 5.2, дуу шуугианаас үүдэлтэй сонсголын эмгэг 0.1-ээс 0.6 болж нэмэгдсэн байна. Гэхдээ уг судалгаа нь эрүүл мэндийн статистикийн хоёрдогч мэдээлэлд хийсэн дескриптив шинжилгээ тул эдгээр өвчлөлийн өсөлтийг бүхэлд нь орчны дуу чимээнээс шууд шалтгаалсан гэж үзэх боломжгүй юм.

Монгол Улсад хийгдсэн хэмжилт, судалгаанууд нь Улаанбаатар хотын тодорхой бүс, ялангуяа автозам дагуух суурьшлын болон сургуулийн орчинд дуу чимээний өртөлт өндөр байгааг харуулж байна. Харин хотын хэмжээнд хэдэн иргэн ямар түвшний дуу чимээнд, ямар хугацаагаар өртөж байгааг тодорхойлох стратегийн дуу чимээний зураглал, байнгын мониторингийн мэдээлэл хангалтгүй байгаа нь бодит эрсдэл, эрүүл мэндийн ачааллыг тооцох боломжийг хязгаарлаж байна.

Иймд өнөөгийн нөхцөл байдлын гол асуудал нь зөвхөн “дуу чимээ өндөр байна” гэхээс илүүтэй өндөр өртөлт байгааг хэсэгчилсэн судалгаанууд нотолж байгаа боловч түүний хамрах хүрээ, хүн амын өртөлт, эрүүл мэндийн үр дагаврыг тогтмол хэмжиж, бодлогын шийдвэрт ашиглах үндэсний болон хотын түвшний мэдээллийн тогтолцоо бүрдээгүй байна.

Цаашид хүн амын өртөлтийн хэмжээ, газар зүйн тархалт, эрүүл мэндийн ачааллыг тодорхойлох үндэсний мониторинг, судалгааг тогтмол хийх шаардлага үүсэж байна.

Дуу чимээний бохирдлын асуудлыг хууль, тогтоомжоор зохицуулахгүй орхигдуулснаар иргэдийн амар тайван, эрүүл орчинд амьдрах эрх зөрчигдөж байгаа эсэхийг бодитоор тогтоох, хамгаалах нөхцөлийг сулруулах, хот төлөвлөлт, барилга угсралт, замын хөдөлгөөний зохицуулалт зэрэг бодлогын шийдвэрүүд нотолгоонд суурилахгүйгээр гарах, дуу чимээний зөвшөөрөгдөх хэмжээ, хяналтын шалгуур, хариуцлагын механизм бодит хэмжилтийн өгөгдөлгүйгээс хэрэгжихгүй бөгөөд мөн аль байгууллага, аль бүсэд дуу чимээний бохирдол өндөр байгааг тодорхойлох боломжгүйгээс төрийн байгууллагын хяналт, хариуцлага сулрах, хүүхэд, ахмад настан, эмзэг бүлгийн иргэд дуу чимээний бохирдолд илүү өртөж буй бүсийг тогтоох боломжгүй нөхцөлд хүргэж байна. 

Энэ нь дээрх иргэдийг зорилтот хамгаалалтад хамруулахад хүндрэл учруулах, дуу чимээний бохирдлоос үүдэлтэй эмчилгээний зардал, ажлын бүтээмжийн алдагдал, эдийн засгийн хохирол тооцогдохгүй үлдэх, мөн хүрээлэн буй орчин, ан амьтанд үзүүлж буй сөрөг нөлөөлөл, түүний эсрэг хариу арга хэмжээ авах, түүнийг тодорхойлох боломжгүй болох, олон улсын байгууллагын зөвлөмж, тогтвортой хөгжлийн зорилтуудын хэрэгжилтийг үнэлэх, тайлагнах боломжийг хязгаарлах зэрэг асуудал шийдвэрлэгдэхгүй цаашид улам хүнд нөхцөл байдалд орох эрсдэл өндөр байна.

Иймд дээр дурдсан хэрэгцээ, шаардлагыг үндэслэн Дуу чимээний бохирдлын тухай анхдагч хуулийн төсөл болон холбогдох хуульд нэмэлт, өөрчлөлт оруулах тухай хуулийн төслийг боловсруулна.

Хоёр.Хуулийн төслийн зорилго, ерөнхий бүтэц, зохицуулах харилцаа, хамрах хүрээ

Хуулийн төслийг Хууль тогтоомжийн тухай хуулийн 23 дугаар зүйлд заасны дагуу анхдагч хуулийн төслийн хэлбэрээр боловсруулна.

-Дуу чимээний бохирдлын тухай анхдагч хуулийн төслөөр хүний амь нас, эрүүл мэнд, хүрээлэн буй орчинд нөлөөлж буй дуу чимээний бохирдлоос урьдчилан сэргийлэх, дуу чимээний бохирдлын эх үүсвэр, дуу чимээний зөвшөөрөгдөх дээд хэмжээг тогтоох, түүнд хяналт тавих, бууруулах болон иргэн, хуулийн этгээд, төрийн байгууллагын оролцоо, чиг үүрэг, хариуцлагын тогтолцоог бүрдүүлэх зэрэг харилцааг зохицуулна. 

-Дуу, чимээний бохирдлын асуудлыг гомдолд суурилсан реактив арга хэмжээнээс татгалзаж, тогтмол мониторинг, эрсдэлийн үнэлгээнд суурилсан урьдчилан сэргийлэх тогтолцоо бүрдүүлнэ.

 -Дуу чимээний бохирдлын эх үүсвэрийг тодорхойлох, ангилах, бүсчлэлийг тодорхойлох, зөвшөөрөгдөх дээд хэмжээг олон улсын байгууллагын зөвлөмжтэй нийцүүлэн өдөр, орой, шөнийн үзүүлэлтээр ялгамжтай байдлаар тогтооно.

 -Хүрээлэн буй орчин, барилга байгууламж, орон сууц, тээврийн хэрэгсэл, үйлдвэр, худалдаа үйлчилгээ, нисэх онгоц, төмөр зам болон ажлын байранд үүсэж буй дуу чимээнд тавих хяналт шаардлага, хязгаарлалтыг тогтооно.

-Нийслэл хотын хэмжээнд дуу чимээний бохирдлын зохицуулалтад “чимээгүй бүс буюу эмзэг бүс”-ийг хуульчлан тогтоож, орон сууц, сургууль, эмнэлэг, ахмад настны байр орчмын хамгаалалтыг эрх зүйн хувьд баталгаажуулна.

-Дуу чимээний зураглал, үйл ажиллагааны төлөвлөгөөг 5 жилд тутамд гаргана. Зураглалд зөвхөн хүлцэх түвшинг тодорхойлох бус, газар зүйн байршлыг тодорхойлж, аль байршилд хэдэн хүн, ан амьтан, ямар дуу чимээнд өртөж байгааг тооцож, бууруулах арга хэмжээний үр дүнг үнэлж, холбогдох арга хэмжээг авах зохицуулалтыг тусгана.

 -Дуу чимээний бохирдлын хэмжилт, хяналт, үнэлгээ, тайлагналт, мэдээллийн сан бүрдүүлнэ.

 -Дуу чимээний бохирдлын талаарх төрийн бодлого, хөтөлбөрийг хэрэгжүүлэх төрийн байгууллагуудын эрх, үүрэг, уялдаа холбоог сайжруулах, чиг үүргийг нарийн зааглах, иргэн, хуулийн этгээдийн оролцоо, эрх, үүргийг тодорхойлно.

-Дуу чимээний хүлцэх түвшинг тогтоосон хэм хэмжээг хэрэгжих боломжийг бүрдүүлж, хариуцлагын асуудлыг хуульчилна.

Гурав.Хуулийн төсөл батлагдсаны дараа үүсэж болох эдийн засаг, нийгмийн үр дагавар, тэдгээрийг шийдвэрлэх арга хэмжээний талаар

Энэхүү хуулийн төсөл батлагдсанаар иргэдийн эрүүл, аюулгүй орчинд амьдрах эрхийн хэрэгжилт бодитой хангагдаж, дуу чимээний бохирдлоос үүдэлтэй эрүүл мэнд, сэтгэл зүйн сөрөг нөлөө буурна. Үүний үр дүнд иргэдийн амьдралын чанар сайжирч, амгалан тайван орчин бүрдэн, олон нийтийн хэв журмыг сахин хамгаалах нөхцөл бүрдэнэ.

Мөн төрийн байгууллага, аж ахуйн нэгж, иргэдийн дуу чимээний бохирдлын талаарх хариуцлага, эрх зүйн ухамсар дээшилж, зөрчил, маргаан буурах эерэг нөлөө үзүүлнэ.

Хуулийн хэрэгжилтийн эхний үед дуу чимээг бууруулах техник, тоног төхөөрөмж суурилуулах, хэмжилт, хяналтын тогтолцоог бүрдүүлэхтэй холбоотойгоор аж ахуйн нэгж, байгууллагад тодорхой хэмжээний зардал үүснэ. Төрийн байгууллагын хувьд уг асуудлыг тухайн жилийн төсөвт тусгана.

Гэвч дунд болон урт хугацаанд дуу чимээний бохирдлоос үүдэлтэй өвчлөл, хөдөлмөрийн чадвар алдалт буурч, эрүүл мэндийн зардал багасах, хөдөлмөрийн бүтээмж нэмэгдэх, иргэдийн амьдрах орчны чанар сайжрах замаар эдийн засгийн эерэг нөлөө давамгайлах боломж бүрдэнэ.

Хуулийн хэрэгжилтээс үүдэн бий болох эдийн засаг, нийгмийн сөрөг нөлөөллийг бууруулах зорилгоор дараах арга хэмжээг авч хэрэгжүүлнэ. Үүнд:

 Хуулийг хэрэгжүүлэх үе шаттай төлөвлөгөө боловсруулж, аж ахуйн нэгж, байгууллагад дасан зохицох хугацаа олгох;

 Дуу чимээ бууруулах техник, технологи нэвтрүүлэхэд санхүүгийн болон татварын дэмжлэг үзүүлэх боломжийг судлах;

 Дуу чимээний бохирдлын талаар иргэд, аж ахуйн нэгжид сургалт, мэдээлэл, сурталчилгаа тогтмол зохион байгуулах;

 Хяналт, хэмжилтийн тогтолцоог үе шаттайгаар бүрдүүлж, төрийн байгууллагуудын уялдаа холбоог сайжруулах.

[bookmark: OLE_LINK1]Дөрөв. Хуулийн төсөл нь Монгол Улсын Үндсэн хууль болон бусад хуультай хэрхэн уялдах, уг хуулийг хэрэгжүүлэхтэй холбогдон цаашид шинээр боловсруулах буюу нэмэлт, өөрчлөлт оруулах, хүчингүй болсонд тооцох хуулийн төслийн талаар

Хуулийн төслийг Монгол Улсын Үндсэн хуулийн 16 дугаар зүйлийн 2 дахь хэсэгт заасан иргэний эрүүл, аюулгүй орчинд амьдрах эрхийг хангах, хамгаалах зорилготой бөгөөд Үндсэн хуулийн суурь зарчим, хүний эрх, эрх чөлөөг хүндэтгэх, хууль дээдлэх зарчимтай бүрэн нийцэх бөгөөд төрөөс иргэний эрүүл мэндийг хамгаалах, таатай амьдрах орчныг бүрдүүлэх чиг үүргийг хэрэгжүүлэх эрх зүйн зохицуулалтыг тодорхой болгож байгаа нь Үндсэн хуулийн үзэл баримтлалтай зөрчилдөхгүй бөгөөд бүрэн нийцнэ.

Хуулийн төсөлтэй уялдуулан Хөгжлийн бодлого, төлөвлөлт түүний удирдлагын тухай хуульд нэмэлт оруулах тухай, Орон сууцны тухай хуульд нэмэлт, өөрчлөлт оруулах тухай, Барилгын тухай хуульд нэмэлт, өөрчлөлт оруулах тухай, Байгаль орчныг хамгаалах тухай хуульд нэмэлт оруулах тухай, Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай, Зөрчлийн тухай хуульд нэмэлт оруулах тухай, Эрүүл мэндийн тухай хуульд нэмэлт оруулах тухай, Иргэний нисэхийн тухай хуульд нэмэлт оруулах тухай, Нийгмийн эрүүл мэндийн тусламж үйлчилгээний тухай хуульд нэмэлт, өөрчлөлт оруулах тухай, Төмөр замын тээврийн тухай хуульд нэмэлт, өөрчлөлт оруулах тухай төслийг тус тус боловсруулна.

